สพฐ.เตรียมรับสมัครครูผู้ช่วย กรณีที่มีความจำเป็นหรือมีเหตุพิเศษ ในวันที่ 16 มี.ค.นี้ ย้ำทุกจังหวัดที่จัดสอบต้องปฏิบัติตามมาตรการสาธารณสุขอย่างเต็มที่
ว่าที่ร้อยตรี ธนุ วงษ์จินดา รองเลขาธิการคณะกรรมการการศึกษาขั้นพื้นฐาน (กพฐ.) เปิดเผยว่า สำนักงานคณะกรรมการการศึกษาขั้นพื้นฐาน (สพฐ.) ได้กำหนดให้มีการคัดเลือกบุคคลเพื่อบรรจุและแต่งตั้งเข้ารับราชการเป็นข้าราชการครูและบุคลากรทางการศึกษาตำแหน่งครูผู้ช่วย กรณีที่มีความจำเป็นหรือมีเหตุพิเศษ (ว.16) สังกัด สพฐ. ปีพ.ศ.2564 หลังจากที่ก่อนหน้านี้ได้เลื่อนการดำเนินการออกไปเนื่องจากสถานการณ์การแพร่ระบาดของเชื้อไวรัสควิด-19 ระลอกใหม่ และขณะนี้สถานการณ์การแพร่ระบาดได้จำกัดขอบเขตและควบคุมการแพร่ระบาดได้เป็นที่น่าพอใจ         การจัดสอบนี้ สพฐ.ได้มอบให้ศึกษาธิการจังหวัดเป็นผู้ดำเนินการจัดสอบ โดยมีปฏิทินการสอบกำหนดให้ประกาศรับสมัครสอบในวันที่ 16 มี.ค.2564 รับสมัครวันที่ 24-30 มี.ค.2564 ไม่เว้นวันหยุดราชการ         ประกาศรายชื่อผู้มีสิทธิ์เข้ารับการคัดเลือก วันที่ 9 เม.ย.2564 ประเมินประวัติและผลงาน 16-23 เม.ย.2564 สอบข้อเขียน ภาค ก ความรอบรู้และความรู้ ความเข้าใจเกี่ยวกับความประพฤติและการปฎิบัติของวิชาชีพครู ภาค ข ความรู้ความสามารถที่ใช้เฉพาะตำแหน่ง วันที่ 24 เม.ย.2564 สอบสัมภาษณ์วันที่ 25 เม.ย.2564 ประกาศผลการคัดเลือก 30 เม.ย.2564        รองเลขาธิการคณะกรรมการการศึกษาขั้นพื้นฐาน กล่าวอีกว่า  ทั้งนี้ได้เน้นย้ำให้ประสานกับทางศูนย์บริหารสถานการณ์แพร่ระบาดของโรคติดเชื้อไวรัสโคโรนา 2019 (ศบค.) ของแต่ละจังหวัดอย่างใกล้ชิด ทั้งนี้ สพฐ.ต้องการสนับสนุนให้กลุ่มผู้ที่มีสิทธิ์ในการสอบครั้งนี้ ซึ่งเป็นกลุ่มลูกจ้าง หรือกลุ่มครูอัตราจ้างที่มีใบอนุญาตประกอบวิชาชีพครูและปฏิบัติการสอนอยู่แล้วได้มีโอกาสที่จะก้าวหน้า ขณะที่โรงเรียนที่ขาดครูก็จะได้มีครูเข้าไปเติมเต็มช่วยสอนเด็กนักเรียนในช่วงเปิดเทอมใหม่ปีการศึกษา 2564